ลุ้นดัชนีนิวไฮ(อีกครั้ง)
เมื่อวานนี้มีโอกาสคุยกับนักวิเคราะห์รุ่นเก๋าท่านหนึ่ง
17 เม.ย. 2562

ลูบคมตลาดทุน : ธนะชัย ณ นคร
เมื่อวานนี้มีโอกาสคุยกับนักวิเคราะห์รุ่นเก๋าท่านหนึ่ง
เขาบอกว่า มีความเป็นไปได้ที่ปีนี้ ดัชนีตลาดหุ้นไทยจะขึ้นไปทำนิวไฮได้อีกครั้ง
ส่วนรายละเอียด ผมไม่ได้ซักถามเหตุผลอะไรมาก เพราะเขาบอกว่า ขอรวบรวมข้อมูลอีกนิดหน่อย แล้วจะมาเล่าสู่กันฟังถึงปัจจัยที่จะเข้ามาช่วยดัน
นักวิเคราะห์คนนี้เป็น(เพียง)คนเดียวที่บอกว่าดัชนีหุ้นไทยปี 2561 จะปิดต่ำกว่า 1,600 จุด แน่นอน
และก็เป็นคนเดียวกับที่เคยเตือนให้ระวังการลงทุนในหุ้น CPALL ในช่วงที่ราคาหุ้นขึ้นไปบริเวณ 90 บาท ก่อนจะทิ้งดิ่งลงมาในเวลาอันรวดเร็ว และลงมาอยู่แถว ๆ 60 บาท
หลังจากนั้น ราคาจะค่อย ๆ ฟื้นกลับมาในปีนี้
ดัชนีตลาดหุ้นไทยเคยขึ้นไปสูงสุดเมื่อปี 2561 ที่ระดับ 1,852.51 จุด เมื่อวันที่ 27 ก.พ. 2561
หลังจากนั้นทรุดลงต่อเนื่องจากทิศทางของตลาดหุ้นทั่วโลก
เหตุที่หุ้นตก น่าจะรับทราบกันไปแล้ว แต่ขอทบทวนกันอีกครั้ง ด้วยปัจจัยทั้งเรื่องเฟดขึ้นอัตราดอกเบี้ย และสงครามการค้าระหว่างสหรัฐฯ กับประเทศจีน
พอมาในปี 2562
ปัญหาที่ทำให้หุ้นทั่วโลก(รวมถึงหุ้นไทย) ทรุดลง เริ่มคลี่คลายในทิศทางที่ดี
ตลาดหุ้นหลาย ๆ แห่งเริ่มกลับมาสดใส
ส่วนของไทยเองนับจากสิ้นปี 2561 มาจนถึงเมื่อวานนี้(17 เม.ย.) ดัชนีขึ้นมาแล้ว 7%
เมื่อเร็ว ๆ นี้ก็ได้มีโอกาสคุยกับผู้จัดการกองทุนหลาย ๆ คน
เกือบทั้งหมดมองไปในทิศทางเดียวกันว่า ตลาดหุ้นไทยปีนี้นั้น พวกเขายังมีมุมมองเป็นบวก
หรือค่อนข้างสดใสเลยล่ะ
แต่ก็ยังไม่มีใครกล้าฟันธงลงไปว่า ดัชนีจะขึ้นไปทำนิวไฮได้อีกครั้งหรือไม่
ส่วนใหญ่นั้น…. พวกเขายังกังวลเกี่ยวกับ “การเมือง”
หรือสรุปง่าย ๆ คือ ขอดูหน้าตารัฐบาล และจะดูว่าโอกาสจะอยู่ได้นาน หรือเป็นรัฐบาลที่มีเสถียรภาพหรือไม่
หลายคนยังเชื่อว่า การเมืองไทยจะไม่ถึงทางตัน
และเชื่อต่อไปว่า มี “ทางออก”
แต่ก็อย่างว่าล่ะ ยังไงก็ต้องเห็นความชัดเจนก่อน ก่อนที่จะมาดีดลูกคิดคำนวณ หรือคาดการณ์กันอีกครั้ง
เมื่อวานนี้มีข่าวเศรษฐกิจของประเทศจีนที่ออกมาค่อนข้างดี
นั่นคือ ผลิตภัณฑ์มวลรวมภายในประเทศล่าสุด เติบโตกว่า 6.4%
ขณะที่นักวิเคราะห์คาดกันเอาไว้ก่อนหน้านี้ว่าจะเติบโต 6.3% ซึ่งนั่นหมายความว่า ตัวเลขออกมาดีกว่าคาดการณ์
จีนเป็นประเทศที่มีขนาดเศรษฐกิจใหญ่มากครับ อันดับต้น ๆ ของโลก
ตัวเลขที่มากกว่าคาดการณ์เพียง 0.1 ก็พียงพอที่จะทำให้นักลงทุนในย่านเอเชีย สดชื่นได้แบบไร้ข้อกังวล เช่น ตลาดหุ้นญี่ปุ่นเมื่อวานนี้ขานรับกับปัจจัยนี้ ปิดบวกสูงสุดในรอบกว่า  3 เดือน
วันนี้หุ้นกลุ่มธนาคารพาณิชย์เริ่มแจ้งผลประกอบการไตรมาส 1/2562
ข้อมูลเบื้องต้นพบว่า โบรกฯ หลายแห่งต่างฟันธงกันออกมาว่า กำไรจะปรับลงจากไตรมาส 1/2561
แบงก์ใหญ่ที่เด่น ๆ ยังยกให้ BBL กับ KBANK เจ้าเก่า
ส่วนแบงก์เล็ก ยังเป็น TISCO และ KKP
ทว่า ในช่วงไตรมาส 2 และ 3 มีการมองกันว่า ผลประกอบการหุ้นแบงก์น่าจะดีขึ้นจากไตรมาส 1/2562 โดยเฉพาะไทยพาณิชย์ หรือ SCB ที่รายจ่ายด้านทรานส์ฟอร์เมชั่นจะลดลงอย่างมาก
หุ้นกลุ่มไฟฟ้ากำลังวิ่งคึกคัก
GULF หลังราคาพุ่งเกิน 100 บาท ก็เปลี่ยนมาไล่ EA RATCH และ BGRIM กันสนุกสนาน
หุ้นไฟฟ้ามีสตอรี่บวก ๆ เยอะครับ
หุ้นหลายตัว พี/อี ยังต่ำ  P/BV น่าสนใจ และ Growth ดีมาก ๆ
หุ้นน้ำมันเริ่มกลับมาฟื้นตัว แต่กลุ่มปิโตรเคมี เหมือนจะยังไม่ดีเพราะสเปรดค่อนข้างต่ำ ต้องไปลุ้นว่าครึ่งปีหลังจะดีขึ้นไหม
ดูกันแบบคร่าว ๆ
ก็เป็นไปได้นะ กับการลุ้นดัชนีนิวไฮอีกครั้ง